《八月十五夜太平洋舟中望月作歌》
清代·黄遵宪

茫茫东海波连天，天边大月光团圆。送人夜夜照船尾，今夕倍放清光妍。

一舟而外无寸地，上者青天下黑水。登程见月四回明，归舟已历三千里。

大千世界共此月，世人不共中秋节。泰西纪历二千年，祇作寻常数圆缺。

舟师捧盘登舵楼，船与天汉同西流。虬髯高歌碧眼醉，异方乐祇增人愁。

此外同舟下床客，梦中暂免供人役。沈沈千蚁趋黑甜，交臂横肱睡狼藉。

鱼龙悄悄夜三更，波平如镜风无声。一轮悬空一轮转，徘徊独作巡檐行。

我随船去月随身，月不离我情倍亲。汪洋东海不知几万里，今夕之夕惟我与尔对影成三人。

举头西指云深处，下有人家亿万户。几家儿女怨别离，几处楼台作歌舞？

悲欢离合虽不同，四亿万众同秋中。岂知赤县神州地，美洲以西日本东，独有一客欹孤篷。

此客出门今十载，月光渐照鬓毛改。观日曾到三神山，乘风意渡大瀛海。

举头祇见故乡月，月不同时地各别。即今吾家隔海遥相望，彼乍东升此西没。

嗟我身世犹转蓬，纵游所至如凿空。禹迹不到夏时变，我游所历殊未穷。

九州脚底大球背，天胡置我于此中？异时汗漫安所抵，搔头我欲问苍穹。

倚栏不寐心憧憧，月影渐变朝霞红，朦胧晓日生于东。

作者简介：黄遵宪（1848年4月27日～1905年3月28日）晚清诗人，外交家、政治家、教育家。字公度，别号人境庐主人，汉族客家人，广东省梅州人，光绪二年举人，历充师日参赞、旧金山总领事、驻英参赞、新加坡总领事，戊戌变法期间署湖南按察使，助巡抚陈宝箴推行新政。工诗，喜以新事物熔铸入诗，有“诗界革新导师”之称。黄遵宪有《人镜庐诗草》、《日本国志》、《日本杂事诗》。被誉为“近代中国走向世界第一人”。